**Erytorban sodný** je prídavná potravinárska látka, ktorá sa používa hlavne v mäse, hydine a nealkoholických nápojoch. Z chemického hľadiska je to sodná soľ kyseliny erytorbovej. Pri použití v spracovanom mäse, napríklad hot dogoch, urýchľuje premenu dusitanov na oxid dusnatý, čo umožňuje rýchlejšie nasoľovanie a zachovanie ružovej farby mäsa. Ako antioxidant je štruktúrne podobný vitamínu C (kyseline L-askorbovej), zlepšuje stabilitu chute a pomáha predchádzať tvorbe karcinogénnych nitrózamínov. Pri použití v potravinárstve sa označuje E číslom **E316**.

Vlastnosti
----------

Erytorban sodný je rozpustný vo vode. pH jeho vodného roztoku je medzi 5 a 6. pH 10% roztoku vytvoreného z komerčného erytorbanu sodného môže byť medzi 7,2 a 7,9. V suchej kryštalickej podobe je nereaktívny. Vo vodnom roztoku ľahko reaguje s atmosferickým kyslíkom a inými oxidačnými činidlami, preto je vhodný ako antioxidant.

Použitie
--------

### Potravinárstvo

Po tom, čo americká FDA zakázala použitie siričitanov ako konzervantov, sa pre tento účel začali častejšie používať erytorban sodný a kyselina erytorbová v jedlách, ktoré sa majú spotrebovať čerstvé (napr. šaláty). Takisto sa používajú častejšie ako náhrada siričitanov, pretože niektorí ľudia sú na siričitany alergickí. Erytorban sodný sa používa v bolonskej klobáse a niekedy v nápojoch, pečených produktoch a zemiakovom šaláte. Erytorban sodný sa vyrába z cukrov z rôznych zdrojov, ako sú cvikla, cukrová trstina a kukurica. Erytorban sodný sa zvyčajne vyrába fermentačnými procesmi z D-glukózy baktériou *Pseudomonas fluorescens*. Väčšina syntéz prebieha cez kyselinu 2-keto-D-glukónovú. Existujú tvrdenia, že erytorban sodný sa vyrába z mletých dážďoviek, avšak to nie je pravda. Predpokladá sa, že pôvod týchto tvrdení je v podobnosti anglických názvov (*erythorban* sa podobá na slová *earthworm*, dážďovka, a *bait*, návnada).

### Ostatné

Medzi alternatívne spôsoby použitia patrí vývoj antioxidantov i pre použitie mimo potravinárstva. Táto látka bola napríklad použitá pri vývoji inhibítorov hrdzavenia kovov a bola použitá v aktívnych obaloch. Takisto bolo preukázané, že antioxidačné vlastnosti erytorbanu sodného znižujú tvorbu kyseliny tiobarbiturovej v mrazenom mäse, čím predlžuje jeho trvanlivosť.

Referencie
----------

1. ↑  Current EU approved additives and their E Numbers, Food Standards Agency
2. ↑  ZDRAVOPEDIA. *E316 - Erytorban sodný* [online]. Zdravopedia, 2022-11-23, [cit. 2022-11-23]. Dostupné online.
3. ↑   *The Merck Index*. 14th. vyd. [s.l.] : Merck Research Laboratories, 2006. S. Page 890, section 5126.
4. 1 2  IGOE, R. S.. *Dictionary of Food Ingredients*. Boston, MA : Springer US, 2011. Dostupné online. S. 129.
5. ↑  HUI, Y. H.. *Handbook of Food Science, Technology and Engineering*. [s.l.] : CRC Press, 2006. ISBN 0-8493-9848-7. S. 83-32.
6. ↑   *Sodium Erythorbate* [online]. PMP Fermentation Products, Inc.. Dostupné online. Archivované 2010-01-11 z originálu.
7. ↑   *Sodium Erythorbate (Archive Copy - Original not available?)* [online]. PMP Fermentation Products, Inc.. Dostupné online. Archivované 2010-01-11 z originálu.
8. ↑   *Sodium erythorbate* [online].. Dostupné online.
9. 1 2  ANDERSEN, FA. Final Report on the Safety Assessment of Ascorbyl Palmitate, Ascorbyl Dipalmitate, Ascorbyl Stearate, Erythorbic Acid, and sodium Erythorbate.. *International Journal of Toxicology*, 1999, s. 1-26. Dostupné online [cit. 2022-11-13]. DOI: 10.1177/109158189901800303.
10. 1 2  Sodium Erythorbate - is it an earthworm?, Oregon Department of Agriculture
11. ↑  Christensen RJ, Steimel LH, Oxygen scavenger for boiler water and method of use. US patent 4,891,141. 1990
12. ↑  R. Joven, A. Garcia, A. Arias, J. Medina. Development of an active thermoplastic film with oxygen scavengers made of activated carbon and sodium erythorbate. In: Packaging Technology and Science, Vol 28, No. 2; 01/2015.
13. ↑  SILVEIRA ALEXANDRE, Ana Cláudia; CORRÊA ALBERGARIA, Francielly; DOS SANTOS FERRAZ E SILVA, Lara Maria. Effect of natural and synthetic antioxidants on oxidation and storage stability of mechanically separated tilapia meat. *LWT - Food Science and Technology*, 15 January 2022, s. 112679. Dostupné online [cit. 2022-11-14]. DOI: 10.1016/j.lwt.2021.112679.

Zdroj
-----

*Tento článok je čiastočný alebo úplný preklad článku Sodium erythorbate na anglickej Wikipédii.*